PE skermers blink uit by Skerm Ope | News24
LAST UPDATED: 2019-09-17, 12:27
Van links is Dr Riekie Finestone, Jessica Raper en Sharon Ruffer. Foto: VERSKAF
Die drie is Jessica Raper, voorsitter van die Oos-Kaap Skermvereniging en hoof afrigter; Sharon Ruffer, wat deel van die tegniese span uitmaak; en Dr Riekie Finestone, wat deel is van die strategiese beplanning.
Skerm is 'n Olimpiese sport wat tans in Port Elizabeth, Port Alfred, en Buffalo-stad beoefen word. In 2017 sal Cradock ook by die lys gevoeg word.
Dit is vanjaar die eerste keer dat toekennings aan beamptes gemaak is. Beide Ruffer en Finestone het onlangs 'n meriete toekenning ontvang vir hul uitstaande dienslewering wat tot die algehele sukses van die Oos-Kaap Ope gelei het.
Die byeenkoms was in 2015 vir die eerste keer in die Oos-Kaap aangebied en was geloof deur deelnemers as die beste georganiseerde byeenkoms van sy soort in Suid Afrika.
In Oktober 2016 het Port Elizabeth as 'n skerm-gasvrye stad weer loshande gewen met die meeste aantal deelnemers by 'n Ope.
Drie dae voor die byeenkoms moes inderhaas na ander akkommodasie gesoek word omdat NMMU, waar die byeenkoms sou plaasvind, deur studente optogte versper was. "Dit het groot spanning landswyd meegebring aangesien al die vliegtuigkaartjies, verblyf en finale reëlings reeds maande voor dit gefinaliseer was.," het Raper verduidelik.
"Die probleem was die grootte van die saal, omdat agt skermmatte sowel as 130 skermers en ouers van regoor die land gemaklik moes inpas.
"Ten spyte van al die onsekerheid, het vinnige besluitneming en aksie met die hulp van die Veremarksaal se bestuur gesorg dat ons weer eens 'n baie suksesvolle byeenkoms aangebied het."
Daar is ook verskeie skermers wat onlangs toekennings ontvang het:
Jon-Paul Raper, 'n voormalige Moderne Vyfkamp Protea atleet is as die beste skermer in die mansafdeling in die Oos-Kaap bekroon. Hy beklee tans die 8ste plek op die nasionale skerm ranglys in die Degenwapen.
Isabella Finestone (16), 'n graad 8 leerder van Hoërskool Pearson, het die trofee vir die beste vroue-skermer ontvang. Sy beklee tans die 7de plek op die nasionale ranglys in die O/17 kategorie.
Rachel Beukes (13), 'n graad 7 leerder van St George's Laerskool, is aangewys as die mees belowende jong vroue-skermer.
Salmaan Schmidt (19), 'n eerste-jaar NMMU BCom student, het die toekenning vir die mees belowende nuwe skermer in die Oos-Kaap ontvang.
"Afrigters, toerusting en befondsing bly maar die grootste probleem," het Raper gesê. "Maar vir nou sal ons nie terughou om talent te ontwikkel nie. Dit sal net langer neem om ons doel te bereik."